पुलीं टप्पियै रतन ने दूरै-दूरै तकर नज़र फेरी अज्ज खेतर सुन-मसान हे। धिरडी कल्ल-मकल्ली गाट खड़ा कररियै गासा पासै दिक्की करदी ही। बेलनै बी सोत जन लग्गी दी ही। जित्थों तकर नजर जन्दी ही कोई करसान, कोई कामा, कोई चरवाल कोई डण्डार किश बी नेईं हा। जियां खेतर गै सब-किसै गी निगली गेदे हे. खेतरें दे मझाटेया नाड़ दे कन्ने-कन्ने सप्पे हार बेठ खन्दी सौड़ी जनेई बत्त किश दूर जाइयै उस तला च डिगदी लंब्बा करदा ही जेदे गंदले जनेह् पानियै च संञा दा थक्के त्रुट्टे दा सूरज अपना सूआ मुंह धोन्दे होई लाली घोली करदा हा।